રૂપાણીની કામગીરીથી વડાપ્રધાન સખત નારાજ છે. તેમાં પણ છેલ્લા છ દિવસથી ગુજરાતમાં પરપ્રાંતીયો પર થઇ રહેલા હુમલાના પડઘા સમગ્ર દેશમાં પડ્યા છે અને ભાજપની છબિ ખરડાઈ રહી છે, ત્યારે વડાપ્રધાન નરેન્દ્ર મોદીએ મુખ્યમંત્રી વિજય રૂપાણીને ફોન કરીને સખત શબ્દોમાં ચીમકી આપી હતી. સેન્ટ્રલ આઈબીએ પણ રાજ્ય સરકારની કામગીરી નબળી રહી હોવાનું તારણ કાઢ્યું હતું. ગત ગુરુવારે મોડી રાત્રે શરૂ થયેલી હિંસા પ્રત્યે સરકારે આંખ મિંચામણા કર્યા. સ્થાનિક વોટબેન્કને રાજી રાખવા અને કોંગ્રેસને પછાડવા રાજકારણ રમવામાં વખત બગાડ્યો. એટલી વારમાં પરપ્રાંતિયોમાં ભય એટલી હદે વ્યાપી ગયો કે સામુહિક હિઝરત થવા લાગી. આથી હવે રાષ્ટ્રીય સ્તરે ભાજપની છબી ખરડાઈ રહી છે. સ્વયં વડાપ્રધાન મોદી બનારસના સાંસદ છે અને તેમના મતક્ષેત્રમાં પણ ગુજરાતની ઘટનાના ગંભીર પડઘા પડી રહ્યા છે.